
Text rozhodnutia
Súd: Krajský súd Bratislava Spisová značka: 6S/224/2014 Identifikačné číslo súdneho spisu: 1014201754 Dátum vydania rozhodnutia: 28. 09. 2016 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2016:1014201754.1 Uznesenie Krajský súd v Bratislave v právnej veci žalobcu: Lesoochranárske zoskupenie VLK, občianske združenie, so sídlom Tulčík 310, 082 13 Tulčík, právne zastúpený: JUDr. Iveta Rajtáková, advokátka so sídlom Štúrová 20, 042 83 Košice, proti žalovanému: Ministerstvo životného prostredia Slovenskej republiky, so sídlom Námestie Ľudovíta Štúra 1, 812 35 Bratislava, v konaní o preskúmanie zákonnosti rozhodnutia žalovaného č. 6572/2014-2.3 zo dňa 14.08.2014, jednohlasne, takto r o z h o d o l : Krajský súd v Bratislave p o s t u p u j e vec Krajskému súdu v Banskej Bystrici. o d ô v o d n e n i e : 1. Žalobou doručenou Krajskému súdu v Bratislave dňa 22.10.2014 sa žalobca domáhal preskúmania zákonnosti rozhodnutia žalovaného č. 6572/2014-2.3 zo dňa 14.08.2014, ktorým žalovaný v súlade s § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) zmenil rozhodnutie Okresného úradu Banská Bystrica, odboru starostlivosti o životné prostredie (ďalej len „okresný úrad“ alebo „prvostupňový správny orgán“) č. OU-BB-OSZPl-2014/07595-Ku zo dňa 23.04.2014 (ďalej len „rozhodnutie okresného úradu“ alebo „prvostupňové rozhodnutie“) vydané na základe žiadosti právnickej osoby Tatry mountain resorts, a. s., Demänovská dolina 72, 031 01 Liptovský Mikuláš, v zastúpení RNDr. Annou Juskovou, Radlinského 36, 811 07 Bratislava (ďalej len „žiadateľ“) zo dňa 15.01.2014 tak, že okresný úrad na základe žiadosti žiadateľa v súvislosti s realizáciou stavby „Kabínková lanová dráha 15 MGD Krupová-Kosodrevina“ na parcelách H.-N. XXXX/XX, XXXX/X, XXXX/XX, XXXX/XX, XXXX/XX, XXXX/XX, XXXX/X, XXXX/X, XXXX/X, XXXX/X, XXXX/X, XXXX/X, XXXX/X, XXXX/X F. XXXX/X v katastrálnom území K. Y., na území s tretím stupňom ochrany v Národnom parku Nízke Tatry vydal súhlas podľa § 6 ods. 2 a 4, § 14 ods. 2 písm. a) v spojení s § 13 ods. 2 písm. c), d), 1) a m) a § 14 ods. 2 písm. b), d) a f) zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon o ochrane prírody“) na zásah do biotopov európskeho významu Ls9.1 Smrekové lesy čučoriedkové (9410) a Xl/Ls9.1 Rúbaniská s prevahou bylín a tráv na stanovištiach po smrekových lesoch čučoriedkových (iniciálne štádium), Ls5.2 Kyslomilné bukové lesy (9110), Ls5.1 Bukové a jedľovo- bukové kvetnaté lesy (9130) a Kr10 Kosodrevina (4070*) (identifikácia biotopov, popis ich stavu a určenie relatívnej plochy biotopov v rámci príslušného biogeografického regiónu na území Slovenskej republiky sú uvedené v prílohe č. 1 k tomuto rozhodnutiu; mapové vymedzenie hraníc biotopov je uvedené v prílohe č. 2 k tomuto rozhodnutiu), na zásah do mokrade, na výstavbu lesných ciest a zvážnie, na oplotenie pozemku za hranicami zastavaného územia obce, na umiestnenie krátkodobého prenosného zariadenia, na umiestnenie zariadenia na vodnom toku alebo na inej vodnej ploche neslúžiacej plavbe alebo správe vodného toku alebo vodného diela, na umiestnenie informačného, reklamného alebo propagačného zariadenia, ako aj akéhokoľvek iného reklamného alebo propagačného pútača, alebo tabule, na let lietadlom, ktorého výška letu je menšia ako 300 m nad najvyššou prekážkou v okruhu 600 m od lietadla, na vykonávanie technických geologických prác; povolil výnimku podľa § 14 ods. 1 písm. a) v spojení s § 13 ods. 1 písm. a) a § 14 ods. 1 písm. c), f) a j) zákona o ochrane prírody na vjazd a státie s motorovým vozidlom na pozemky za hranicami zastavaného územia obce mimo diaľnice, cesty a miestnej komunikácie, parkoviska, čerpacej stanice, garáže, továrenského, staničného alebo letištného priestoru, na pohybovanie sa mimo vyznačeného turistického chodníka alebo náučného chodníka za hranicami zastavaného územia obce, na používanie zariadenia spôsobujúceho svetelné a hlukové efekty, na vykonávanie banskej činnosti a činnosti vykonávanej banským spôsobom; zastavil konanie podľa § 82 ods. 9 písm. b) zákona o ochrane prírody vo veci vydania súhlasu podľa § 14 ods. 2 písm. e) zákona o ochrane prírody na osvetlenie bežeckej trate, lyžiarskej trate a športového areálu mimo uzavretých stavieb a podľa § 82 ods. 12 zákona o ochrane prírody určil podrobnejšie podmienky vykonávania činnosti uvedené vo výrokovej časti rozhodnutia. 2. Dňa 01.07.2016 nadobudli účinnosť tri procesné kódexy - Civilný sporový poriadok (zákon č. 160/2015 Z. z.), Civilný mimosporový poriadok (zákon č. 161/2015 Z. z.) a Správny súdny poriadok? (zákon č. 162/2015 Z. z.), ktoré nahradili doteraz platný Občiansky súdny poriadok (zákon č. 99/1963 Zb.). V správnom súdnictve správny súd postupuje v zmysle Správneho súdneho poriadku. 3. Podľa § 491 ods. 1 zákona č. 162/2015 Z.z. Správny súdny poriadok (ďalej len „SSP“), ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 4. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 5. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 6. Podľa § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 7. V prejednávanej veci rozhodoval v prvom stupni Okresný úrad Banská Bystrica, a teda miestne (aj vecne) príslušným je Krajský súd v Banskej Bystrici, keďže v jeho obvode má sídlo orgán verejnej správy, ktorý vo veci rozhodoval v prvom stupni. 8. Nakoľko v uvedenej veci bolo zistené, že Krajský súd v Bratislave nie je miestne príslušným na konanie v predmetnej veci, vec bude po právoplatnosti tohto uznesenia postúpená Krajskému súdu v Banskej Bystrici. 9. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1014201754.1 (dáta aktuálne k 3. 11. 2026). Záväzné je znenie zverejnené súdom.




